รัฐบาลไทย-ข่าวทำเนียบรัฐบาล-กรมศุลกากรตรวจเข้มพัสดุระหว่างประเทศพบไอซ์เตรียมส่งออก 2.20 กิโลกรัม พร้อมระดมกำลังลงพื้นที่เร่งจับกุมร้านค้าลักลอบขายบุหรี่ไฟฟ้าได้หลายราย
วันศุกร์ที่ 15 มีนาคม 2567
15/03/2567
กรมศุลกากรตรวจเข้มพัสดุระหว่างประเทศพบไอซ์เตรียมส่งออก 2.20 กิโลกรัม พร้อมระดมกําลังลงพื้นที่เร่งจับกุมร้านค้าลักลอบขายบุหรี่ไฟฟ้าได้หลายราย
ตามที่นายกฯ และ รมว.คลัง มีนโยบายเดินหน้าปราบปรามยาเสพติดทั้งการผลิต นําเข้า ส่งออก นําผ่าน และลักลอบจําหน่าย อีกมีนโยบายให้ความสําคัญกับการป้องกันและปราบปรามการลักลอบนําเข้าบุหรี่ไฟฟ้าอย่างเข้มงวด
วันนี้ (15 มีนาคม 2567) นายพันธ์ทอง ลอยกุลนันท์ ที่ปรึกษาด้านการพัฒนาและบริหารการจัดเก็บภาษี ในฐานะโฆษกกรมศุลกากร เปิดเผยว่า ตามที่ นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง มีนโยบายเดินหน้าปราบปรามยาเสพติดทั้งการผลิต การนําเข้า การส่งออก การนําผ่าน และการลักลอบจําหน่าย โดยสั่งการให้ทุกหน่วยงานที่เกี่ยวข้องบูรณาการการทํางานร่วมกันเพื่อปราบปรามยาเสพติดอย่างเข้มงวด และเร่งด่วน อีกทั้งยังมีนโยบายให้ความสําคัญกับการป้องกันและปราบปรามการลักลอบนําเข้าบุหรี่ไฟฟ้าอย่างเข้มงวด เพื่อสุขภาพที่ดีของประชาชน นายธีรัชย์ อัตนวานิช อธิบดีกรมศุลกากร จึงกําชับให้เจ้าหน้าที่เพิ่มความเข้มงวดในการเฝ้าระวังการลักลอบนําเข้าและส่งออกยาเสพติดทุกช่องทาง
โดยกรมศุลกากร สนธิกําลังกับหน่วยสกัดกั้นยาเสพติดทางท่าอากาศยานนานาชาติ (Airport Interdiction Task Force: AITF) ประกอบด้วย สํานักงานคณะกรรมการป้องกันและปราบปรามยาเสพติด (ป.ป.ส.) กองบัญชาการตํารวจปราบปรามยาเสพติด ศูนย์รักษาความปลอดภัย กองบัญชาการกองทัพไทย เฝ้าระวังและติดตามการกระทําผิดดังกล่าวอย่างเข้มงวด ทั้งนี้ เมื่อวันที่ 13 มีนาคม 2567 กรมศุลกากรโดยเจ้าหน้าที่กองสืบสวนและปราบปราม และสํานักงานศุลกากรตรวจสินค้าท่าอากาศยานสุวรรณภูมิ ตรวจยึดยาเสพติดที่เตรียมการลักลอบส่งออกไปนอกราชอาณาจักร ณ ศูนย์ไปรษณีย์สุวรรณภูมิ พบพัสดุไปรษณีย์ระหว่างประเทศมีความเสี่ยงสูง สําแดงชนิดสินค้า เป็น “Sarong” จํานวน 1 หีบห่อ น้ําหนักรวม 8.220 กิโลกรัม ปลายทางประเทศออสเตรเลีย จึงทําการเปิดตรวจกล่องพัสดุ ผลปรากฏว่า พบยาเสพติดให้โทษประเภทที่ 1 ไอซ์ (Methamphetamine) ซุกซ่อนอยู่ในสาบเสื้อและชายเสื้อพื้นเมือง น้ําหนักรวมสิ่งห่อหุ้มประมาณ 2,200 กรัม มูลค่า 1,320,000 บาท เป็นความผิดตามมาตรา 242 244 และมาตรา 252 ประกอบมาตรา 166 และมาตรา 167 แห่งพระราชบัญญัติศุลกากร พ.ศ. 2560 และประมวลกฎหมายยาเสพติด โดยในปีงบประมาณ 2567 (1 ตุลาคม 2566 – 14 มีนาคม 2567) กรมศุลกากรมีสถิติการจับกุมยาเสพติดทั้งสิ้น 71 ราย มูลค่ารวมกว่า 406.43 ล้านบาท
โฆษกกรมศุลกากร กล่าวต่ออีกว่า ในส่วนของการปราบปรามการลักลอบนําเข้าและจําหน่ายบุหรี่ไฟฟ้า อธิบดีกรมศุลกากรได้สั่งการให้เจ้าหน้าที่ลงพื้นที่เร่งตรวจค้นร้านค้าในเขตใกล้กับชุมชนหรือโรงเรียน โดยเมื่อวันที่ 13 มีนาคม 2567 ที่ผ่านมา กรมศุลกากร โดยกองสืบสวนและปราบปราม ลงพื้นที่ในเขตตําบลศาลายา อําเภอพุทธมณฑล จังหวัดนครปฐม เพื่อตรวจสอบร้านค้าที่ได้รับเบาะแสว่ามีการลักลอบนําสินค้าที่มิได้เสียภาษีอากรและไม่ผ่านพิธีการศุลกากรโดยถูกต้องมาจําหน่าย พบร้านค้าจํานวน 5 ร้าน มีบุหรี่ไฟฟ้า น้ํายาบุหรี่ฟ้า จําหน่ายอยู่ภายในร้าน มูลค่ารวมกว่า 1,116,000 บาท โดยมีรายละเอียดการเข้าตรวจค้น ดังนี้
1. ร้านค้า Smoking Area ตั้งอยู่ในตลาดเมืองนอกมาร์เก็ต พบบุหรี่ไฟฟ้า 300 ชิ้น น้ํายาบุหรี่ไฟฟ้า 1,020 ชิ้น รวมจํานวน 1,320 ชิ้น มูลค่า 220,000 บาท
2. ร้านค้าฮันนี่ บีช็อป ถนน นฐ 4006 พบบุหรี่ไฟฟ้า 495 ชิ้น น้ํายาบุหรี่ไฟฟ้า 1,825 ชิ้น อุปกรณ์และอื่น ๆ 79 ชิ้น รวมจํานวน 2,056 ชิ้น มูลค่า 390,000 บาท
3. ร้านค้าบ้านควันหอม พบบุหรี่ไฟฟ้า 70 ชิ้น น้ํายาบุหรี่ไฟฟ้า 206 ชิ้น และอุปกรณ์อื่น ๆ 60 ชิ้น รวมจํานวน 336 ชิ้น มูลค่า 55,000 บาท
4. ร้านค้า Elephant 7 ตั้งอยู่ในตลาดเมืองนอกมาร์เก็ต พบบุหรี่ไฟฟ้า 315 ชิ้น น้ํายาบุหรี่ไฟฟ้า 1,767 ชิ้น และอุปกรณ์อื่น ๆ 587 ชิ้น รวมจํานวน 3,939 ชิ้น มูลค่า 380,000 บาท
5. ร้านค้า NIC50 พบบุหรี่ไฟฟ้า 178 ชิ้น น้ํายาบุหรี่ไฟฟ้า 73 ชิ้น และอุปกรณ์อื่น ๆ 16 ชิ้น รวมจํานวน 267 ชิ้น มูลค่า 71,000 บาท
นอกจากนี้ กรมศุลกากรยังให้หน่วยงานในพื้นที่ตามด่านต่าง ๆ เข้มงวดในการปราบปรามการลักลอบนําเข้าบุหรี่ไฟฟ้า ซึ่งเมื่อวันที่ 13 มีนาคม 2567 สํานักงานศุลกากรภาคที่ 2 ร่วมกับ กองสืบสวนและปราบปราม และด่านศุลกากรมุกดาหาร ตรวจสอบรถบรรทุกตู้คอนเทนเนอร์ ณ ด่านศุลกากรมุกดาหาร พบ ตัวเครื่องบุหรี่ไฟฟ้า จํานวน 570 ชิ้น มูลค่า 201,267 บาท และเมื่อวานนี้ (วันที่ 14 มีนาคม 2567) สํานักงานศุลกากรภาคที่ 4 ได้เข้าตรวจค้นพัสดุในบริษัทขนส่งเอกชนในพื้นที่จังหวัดสงขลา พบ บุหรี่ไฟฟ้า น้ํายาบุหรี่ไฟฟ้า เครื่องสูบบุหรี่ไฟฟ้าใช้แล้วทิ้งและเครื่องสูบบุหรี่ไฟฟ้า รวม 1,969 ชิ้น มูลค่ากว่า 500,000 บาท
การกระทําดังกล่าว ถือเป็นความผิดตามมาตรา 242 246 และมาตรา 252 ประกอบมาตรา 166 และมาตรา 167 แห่งพระราชบัญญัติศุลกากร พ.ศ. 2560 และกฎหมายอื่นที่เกี่ยวข้อง โดยในปีงบประมาณ 2567 (1 ตุลาคม 2566 – 14 มีนาคม 2567) กรมศุลกากรสามารถจับกุมผู้กระทําความผิดในการลักลอบนําบุหรี่ไฟฟ้า น้ํายาบุหรี่ไฟฟ้า และอุปกรณ์บุหรี่ไฟฟ้า จํานวน 141 ราย ปริมาณ 183,737 ชิ้น มูลค่า 24.10 ล้านบาท